T. Cabaj, poslanec: (2006-03-16):
Výbor Národnej rady Slovenskej republiky pre verejnú správu ako gestorský výbor k návrhu poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442), ďalej uvádzam len ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky nasledovne. Po prvé. Národná rada Slovenskej republiky uznesením č. 2080 z 1. februára 2006 pridelila návrh poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442) na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre verejnú správu. Výbory prerokovali predmetný návrh zákona v lehote určenej uznesením Národnej rady Slovenskej republiky. Po druhé. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Po tretie. Návrh poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442) prerokovali výbory Národnej rady Slovenskej republiky, ktorým bol pridelený a odporúčali Národnej rade Slovenskej republiky schváliť nasledovné. Výbor Národnej rady Slovenskej republiky pre financie, rozpočet a menu uznesenie č. 777 zo 7. marca 2006. Výbor Národnej rady Slovenskej republiky pre verejnú správu neprijal platné uznesenie, keďže podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nezískal podporu potrebnej nadpolovičnej väčšiny prítomných poslancov, teda členov výboru. Počet členov výboru je 14, prítomných bolo 9 poslancov, za hlasovali 3, proti nehlasoval nikto, hlasovania sa zdržalo 6 poslancov. Ústavnoprávny výbor Národnej rady Slovenskej republiky neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 2 Ústavy Slovenskej republiky. Z celkového počtu 11 poslancov Ústavnoprávneho výboru Národnej rady Slovenskej republiky bolo prítomných 9 poslancov, za návrh predneseného uznesenia hlasovali 3 poslanci, 1 poslanec hlasoval proti návrhu a 5 poslanci sa zdržali hlasovania. Po štvrté. Z uznesení výborov Národnej rady Slovenskej republiky uvedených pod bodom III tejto správy vyplývajú tieto pozmeňujúce a doplňujúce návrhy. 1. Úvodná veta znie: „Národná rada Slovenskej republiky sa uzniesla na tomto zákone,“ je to legislatívnotechnická úprava, predložil výbor pre financie, rozpočet a menu. 2. Úvodná veta v čl. I sa uvádza bez poradového čísla a znie: „V § 2a sa za ods. 5 vkladajú nové odseky 6 a 7, ktoré znejú“ a tak ďalej. Ide o legislatívnotechnickú úpravu. Takisto predložil výbor pre financie, rozpočet a menu. Spoločný spravodajca výborov Národnej rady Slovenskej republiky, ktoré návrh prerokovali, predložia na rokovanie gestorského výboru 15. marca 2006 návrh spoločnej správy výborov obsahujúcej pozmeňujúce a doplňujúce návrhy schválené týmito tromi výbormi Národnej rady Slovenskej republiky, ktoré sú uvedené v III. časti tejto informácie. Navrhol gestorskému výboru schváliť spoločnú správu výborov, ktorá obsahovala odporúčanie Národnej rady Slovenskej republiky návrh poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442) neschváliť. Spoločná správa výborov Národnej rady Slovenskej republiky o prerokovaní návrhu poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442a) vo výboroch Národnej rady Slovenskej republiky v druhom čítaní (tlač 1442) nebola schválená uznesením Výboru Národnej rady Slovenskej republiky pre verejnú správu z 15. marca 2006, nakoľko návrh uznesenia nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 2 Ústavy Slovenskej republiky. Z celkového počtu 14 poslancov bolo prítomných 8, za návrh predneseného uznesenia hlasovali 3 poslanci, proti nehlasoval nikto a 5 poslanci sa zdržali hlasovania. Informáciu podpísal predseda výboru Milan Hort. Pán predseda, toľko k predloženej informácii. Prosím, aby ste otvorili rozpravu a zároveň do rozpravy sa hlásim ako prvý.